# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Gweithredu Deddf Llywodraeth Leol ac Etholiadau (Cymru) 2021 (23 Mawrth 2021)** |
| **DYDDIAD** | **23 Mawrth 2021** |
| **GAN** | **Julie James AS, y Gweinidog Tai a Llywodraeth Leol** |

Ar 3 Mawrth cyhoeddais fy mod wedi gwneud y Gorchymyn Cychwyn cyntaf mewn perthynas â Deddf Llywodraeth Leol ac Etholiadau (Cymru) ("y Ddeddf").

Roedd y Gorchymyn Cychwyn hwn yn cynnwys darpariaeth i ddod â’r pŵer cymhwysedd cyffredinol i rym ar gyfer prif gynghorau ar 1 Tachwedd 2021 a chynghorau cymuned cymwys ar 5 Mai 2022. Bydd y darpariaethau hyn yn cychwyn ar y dyddiadau a nodwyd i ganiatáu ar gyfer gwneud is-ddeddfwriaeth angenrheidiol a chyhoeddi canllawiau i gefnogi eu gweithredu.

Mae’n bleser gennyf roi gwybod i Weinidogion fy mod wedi lansio ymgynghoriad ar yr is-ddeddfwriaeth gyntaf, ar ffurf Rheoliadau drafft Pŵer Cymhwysedd Cyffredinol (Dibenion Masnachol) (Amodau) (Cymru) 2021 (“y Rheoliadau drafft”).

Mae’r Rheoliadau drafft, y nodais fy mwriad i’w cyflwyno yn ystod cyfnod craffu cyntaf y Ddeddf, yn gosod amodau y mae’n rhaid i awdurdod eu bodloni wrth arfer ei bŵer cymhwysedd cyffredinol at ddibenion masnachol.

Mae’r Rheoliadau drafft a baratowyd ar gyfer yr ymgynghoriad hwn yn berthnasol i brif gynghorau yn unig. Fy mwriad yw y cânt eu diwygio yn y man i ehangu eu cymhwysedd i gynghorau cymuned cymwys cyn y daw’r pŵer cyffredinol i rym ar gyfer yr awdurdodau hynny ym mis Mai 2022.

Mae’r ymgynghoriad hefyd yn ceisio barn rhanddeiliaid ar y cynnig y dylid hefyd awdurdodi cynghorau cymuned sy’n gymwys i arfer eu pwerau cymhwysedd cyffredinol i fasnachu yn unol â’u swyddogaethau cyffredin yn ogystal, yn y naill achos neu’r llall drwy gwmni. Rydym yn cynnig gwneud hyn drwy ailwneud y Gorchymyn Llywodraeth Leol (Awdurdodau Gwerth Gorau) (Pŵer i Fasnachu) (Cymru) 2006 (“Gorchymyn 2006”).

Wrth ailwneud Gorchymyn 2006 fy mwriad hefyd yw y bydd yr un amodau a ragnodwyd yn y Gorchymyn hwnnw yn cael eu rhagnodi yn y Rheoliadau drafft.

Gellir gweld y ddogfen ymgynghori a’r Rheoliadau drafft drwy ddilyn y ddolen ganlynol:

[https://llyw.cymru/pwer-cymhwysedd-cyffredinol-awdurdodau-lleol](https://eur01.safelinks.protection.outlook.com/?url=https%3A%2F%2Fllyw.cymru%2Fpwer-cymhwysedd-cyffredinol-awdurdodau-lleol&data=04%7C01%7CCathryn.Wyatt%40gov.wales%7C621090aaa4714647210908d8ce613179%7Ca2cc36c592804ae78887d06dab89216b%7C0%7C0%7C637486264123093633%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C1000&sdata=9W6EVg0JVfD8ZroesYg9mhhx6CvjhTjoYyW6ekYqxAo%3D&reserved=0)

Cynhelir yr ymgynghoriad tan 11 Mehefin 2021.